হুমায়ূন আহমদের ৭৩তম জন্মদিন পালন/Homayon Ahmed Birthday
Channel: bdworld24.com
Date: 2021-11-13

গাজীপুর : গাজীপুরে নুহাশপল্লীতে নানা আয়োজনে পালিত হলো নন্দিত কথাসাহিত্যিক হুমায়ূন আহমেদের ৭৩ তম জন্মদিন। মোমবাতি প্রজ্বলন, কবর জিয়ারত, সমাধিতে পুষ্পস্তবক অর্পণ ও কেক কাটার মধ্য দিয়ে লেখকে স্মরণ করল তাঁর পরিবার, স্বজন, নুহাপল্লীর স্টাফ ও ভক্ত পাঠকরা। হুমায়ূন আহমেদের স্বপ্ন পূরণ করবার পাশাপাশি লেখককে নতুন প্রজন্ম সাগ্রহে পাঠ করছে এটা এক নতুন উপলব্ধি বলে জানায় তাঁর পরিবার। 

রাতে লেখকের সমাধিতে ১ হাজার ৭৩টি মোমবাতি প্রজ্বলন করা হয়। সকালে লেখকের পরিবার, নুহাশপল্লীর স্টাফ, ভক্ত, পাঠক ও শুভানুধ্যায়ীদের উপস্থিতিতে সমাধিতে পুষ্পস্তবক অর্পণ করা হয়। তাঁর আত্মার শান্তি কামনা করে প্রার্থনা করা হয়। পরে লেখকের ম্যুরালের সামনে কেক কাটা হয়। এসময় অন্যান্যের মধ্যে উপস্থিত ছিল লেখকের স্ত্রী মেহের আফরোজ শাওন এবং কনিষ্ঠ দুই পুত্র নিষাদ ও নিনিত।

বরেণ্য কথাসাহিত্যিক হুমায়ূন আহমেদ ১৯৪৮ সালের ১৩ নভেম্বর নেত্রকোণা জেলার কেন্দুয়ায় জন্মগ্রহণ করেন। ২০১২ সালের ১৯ জুলাই ক্যান্সারে আক্রান্ত হয়ে প্রয়াত হন।